ET Euroopa Liidu Teataja L 193/122

KOMISJONI RAKENDUSMÄÄRUS (EL) 2015/1191,

20. juuli 2015,

milles käsitletakse Artemisia vulgaris L. põhiainena heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes kõnealuse määruse artikli 13 lõikega 2,

ning arvestades järgmist:

(1) Komisjon sai 26. aprillil 2013 mahepõllunduse tehnoloogia instituudilt (Institut Technique de l'Agriculture Biologique, ITAB) määruse (EÜ) nr 1107/2009 artikli 23 lõike 3 kohase taotluse kiita heaks Artemisia vulgaris L. põhiainena. Taotlusele oli lisatud artikli 23 lõike 3 teises lõigus nõutav teave.

(2) Komisjon palus Euroopa Toiduohutusametilt (edaspidi „toiduohutusamet”) teadusabi. Toiduohutusamet esitas komisjonile tehnilise aruande asjaomase aine kohta 25. augustil 2014 (2). Komisjon esitas läbivaatamisaruande (3) ja käesoleva määruse eelnõu Artemisia vulgaris L. heakskiitmata jätmise kohta alalisele taime-, looma-, toidu- ja söödakomiteele 27. jaanuaril 2015.

(3) Taotleja esitatud dokumentidest ilmneb, et Artemisia vulgaris L. vastab Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit” kriteeriumidele. Artemisia liikidest saadud alkohoolsed joogid on loetletud Euroopa Parlamendi ja nõukogu määruse (EÜ) nr 1334/2008 (5) III lisa B osas, milles on sätestatud teatavate lõhna- ja maitseainetes ja/või lõhna- ja maitseomadustega toidu koostisosades looduslikult esinevate ainete maksimaalsed piirmäärad teatavates tarbitavates liittoitudes, millele on lisatud lõhna- ja maitseaineid ja/või lõhna- ja maitseomadustega toidu koostisosi. Määruse (EÜ) nr 1334/2008 artikli 6 kohaselt ei tohi kõnealuse lisa B osas loetletud liittoitudes lõhna- ja maitseainete ja/või lõhna- ja maitseomadustega toidu koostisosade kasutamisel piirmäärasid ületada. Seepärast ei saa kasutada Artemisia liike toiduainena ilma piirmäära täpsustamata.

(4) Toiduohutusameti tehnilises aruandes tehti kindlaks konkreetsed probleemid seoses tujooni, eukalüptooli ja kampri kokkupuutega ning ohuga käitajatele, töötajatele, kõrvalistele isikutele, tarbijatele ja muudele kui sihtorganismidele.

(5) Komisjon palus, et taotluse esitaja esitaks oma märkused toiduohutusameti tehnilise aruande ning läbivaatamise aruande eelnõu kohta. Taotluse esitaja esitas oma märkused, mida on põhjalikult uuritud.

(6) Vaatamata taotleja esitatud väidetele ei saa ainega seotud probleeme kõrvaldada.

(7) Seega ei ole komisjoni läbivaatamisaruandes tõendatud, et määruse (EÜ) nr 1107/2009 artiklis 23 sätestatud nõuded on täidetud. Seepärast on asjakohane jätta heaks kiitmata Artemisia vulgaris L. põhiainena.

(8) Käesolev määrus ei piira õigust esitada Artemisia vulgaris L. põhiainena heakskiitmiseks uusi taotlusi vastavalt määruse (EÜ) nr 1107/2009 artikli 23 lõikele 3.

(9) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Põhiaine heakskiitmata jätmine

Ainet Artemisia vulgaris L. ei kiideta heaks põhiainena.

Artikkel 2

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 20. juuli 2015 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Outcome of the consultation with Member States and EFSA on the basic substance application for Artemisia vulgaris for use in plant protection as insecticide/repellent on orchards, vineyards and vegetables. (Liikmesriikide ja Euroopa Toiduohutusametiga peetud konsultatsioonide tulemused seoses Artemisia vulgaris L. kasutamisega insektitsiidi/repellendina viljapuuaedades ja viinamarjaistandustes ning köögiviljade puhul). EFSA supporting publication 2014:EN-644. 36pp.

(3) http://ec.europa.eu/sanco_pesticides/public/?event=homepage

(4) Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(5) Euroopa Parlamendi ja nõukogu määrus (EÜ) nr 1334/2008, 16. detsember 2008, mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EMÜ) nr 1601/91, määrusi (EÜ) nr 2232/96 ja (EÜ) nr 110/2008 ning direktiivi 2000/13/EÜ (ELT L 354, 31.12.2008, lk 34).